Haigekassa juhatus otsustas selle aasta haiglate lepingumahud, mis langevad allapoole eelmise aasta taset, kuid mitte päris 2007. aasta tasemele. Patsientidel tuleb arvestada eriarstiabi järjekordade pikenemisega: pikeneb nii vastuvõttude kui ka operatsioonide järjekord.    Haiglate lepingumahud tule­vad tänavu 95100 protsenti mullusest tasemest, ütles haigekassa juhatuse esimees Hannes Danilov. Väiksemad  asutused, kel on samuti haigekassaga lepingud, peavad leppima aga 80 protsendiga, kirjutab Eesti Päevaleht.    Mõne nädala eest tühistas haigekassa reegli, mille järgi ei tohtinud arsti vastuvõtu ootejärjekord olla pikem kui neli nädalat. Nüüd on see kuus nädalat.    Danilovi sõnul lähevad järjekorrad enamasti pikaks aga siis, kui patsiendid tahavad pääseda ühe kindla arsti juurde. Haigekassa peab enda ülesandeks tagada, et piirkonnas oleks vähemalt üks raviasutus, kuhu pääseb kuue nädala  jooksul.    Järjekordade statistika näitab, et juba praegu ületab suur osa neist ettenähtud kuut nädalat. Näiteks uroloogi vastuvõtule pääseb Põhja-Eesti regionaalhaiglas 1. märtsi seisuga 64 päevaga, Lääne-Tallinna keskhaiglas 54 päevaga, Ida-Tallinna keskhaiglas aga 26 päevaga. Kuigi kaks esimest on mingil põhjusel patsientide hulgas populaarsemad, siis kuna viimati nimetatusse pääseb kuuest nädalast kiiremini, on olukord haigekassa arvestuste kohaselt normide piirides.    Meil on mõned  kriitilised erialad, millelt me kokku ei hoia. Need on vähiravi, südameravi ja sünnitused. Neid me finantseerime nii palju kui patsiente tuleb, ütles Danilov. Teiste erialade puhul aga lastakse järjekorrad pikemaks. Samuti ei mindud vältimatu ehk erakorralise ravi kallale, mis makstakse alati kinni. Vältimatu ravi neelab üle 60 protsendi haigekassa rahast.    Operatsioonide ooteaegade üle ei kurdeta, küll aga eriarsti juurde pääsemise üle, lausus Eesti patsientide esindusühingu nõustaja Anne  Veskimeister. Eriti muret tekitav seis on tema sõnul günekoloogidega. Ini­mene, kes peaks olema jälgimisel, saab numbri alles poole aasta pärast, imestas Veskimeister.    Samuti on raskes seisus äkki välja löövate selja- ja liigesevaludega inimesed. Ei ole mõistlik, kui inimene ootab kolm-neli kuud, et teada saada valu põhjus. Neuroloogile ja seejärel uuringutele pääsemist oodates pannakse inimesed samas valuvaigistite peale, kirjeldas Veskimeister praegust olukorda.    Tänavuse  negatiivse lisaeelarvega vähendati haigekassa tulubaasi 612 miljonit krooni.    Ühed pikemad järjekorrad on ka silmaarstidel. Nii Ida-Tallinna kui ka Lääne-Tallinna keskhaigla silmaarsti vastuvõttu tuleb oodata 64 päeva. Endokrinoloogi ooteajad Tallinna kolmes haiglas on samuti pikad: 65, 60 ja 57 päeva.    OÜ-st Krista Turman Silmakabinetid, kus pakutakse ka tasulist vastuvõttu, öeldi see-eest, et ka tasulisele vastuvõtule  visiiditasu 500 krooni  tullakse viimasel ajal veidi vähem. Tasulise  aja saab neil praegu järgmiseks nädalaks. Tasuta haigekassakohtadele panevad nad aga aegu kirja üks­nes kuu alguses järgnevaks kuuks: need ajad haihtuvad juba poole päevaga.    Haiglasse ravile pääsemise järjekord võib haigekassa nõuete järgi olla maksimaalselt kaheksa kuud. Pikim haiglaravi järjekord on praegu regionaalhaiglas kõrva-nina-kurguhaiguste raviks, kuhu pääseks 306 päevaga.    Kadri Ibrus, Eesti Päevaleht Online    NB! Kliki ka nendele artiklitele: